Ապա, Նարէ Սայեադեանը իր յաղթանակը ձօնեց Ատրպատականում հասակ առնող նոր սերնդին, որտեղ որ ապրում են նրանք՝ Թաւրիզում, Ուրմիայում, յոյս ներշնչելով բոլորին: Այս առիթով, Սրբազան Հայրը գնահատելով Նարէի այս իմաստուն մօտեցումը, իրանահայութեան կեանքում արտագաղթի վարակիչ տխուր երեւոյթին անդրադարձաւ. «Այն ծնողները, որոնք իրենց երեխաներին իբրեւ թէ առաջնակարգ ուսանողներ դարձնելու պատրւակով լքում են երկիրը, կամ ուղարկում են նրանց դէպի զարգացած երկրներ, Նարէի յաջողութիւնից պէտք է իսկապէս ամաչեն: Թաւրիզում ապրելով, այստեղ ուսանելով, առաջնակարգ երկրներում ծնւած եւ կրթւած հազարաւոր երեխաների միջից առաջին հանդիսացաւ Նարէն, աշխարհի ախոյեանութեան գաւաթը Թաւրիզ բերելով»,- եզրակացրեց Սրբազան Հայրը եւ նրան նւիրեց սոյն յաղթանակի յիշատակը յաւերժացնող մակագրւած Աստւածաշունչ: Ապա, Թեմական խորհրդի ատենապետ Ռուբիկ Ջանանեանի ձեռամբ ազգային իշխանութեան նւէրը յանձնւեց Նարէին, ինչպէս նաեւ ազգ. առաջնորդարանի քարտուղարուհի Ռիտա Նազարբէգեանի ձեռամբ՝ պաշտօնէութեան յուշանւէրը: